Jeffrey Epstein

Jeffrey Edward Epstein (* 20. január 1953, Brooklyn, New York, USA – † 10. august 2019, Manhattan, New York) bol americký finančník, usvedčený páchateľ sexuálnych trestných činov, sériový násilník a obchodník s ľuďmi. Do povedomia verejnosti sa dostal najmä v súvislosti s obvineniami zo sexuálneho zneužívania maloletých a s kontaktmi na viaceré významné osobnosti z oblasti politiky, podnikania a spoločenského života.

 Raný život a kariéra 
Epstein sa narodil a vyrastal v New Yorku. Študoval na Cooper Union a na Newyorskej univerzite, štúdium však nedokončil. V 70. rokoch 20. storočia pracoval ako učiteľ matematiky na súkromnej škole Dalton School, neskôr prešiel do finančného sektora. Pôsobil vo viacerých investičných spoločnostiach a postupne si vybudoval majetok ako správca financií bohatých klientov, hoci presný pôvod jeho bohatstva nebol nikdy úplne objasnený.

 Kauzy 
V roku 2005 podala istá žena na polícii v Palm Beach vyhlásenie, že jej štrnásťročná nevlastná dcéra bola dopravená do Epsteinovej vily, kde sa pre neho mala vyzliecť a spraviť mu masáž. Polícia na základe toho začala jedenásťmesačné utajované vyšetrovanie, do ktorého sa neskôr pridala FBI. Počas toho bolo zistené, že Epstein platil za eskort dievčat do svojho sídla, s ktorými mal následne sex, pričom niektoré z nich boli neplnoleté. V rámci vyšetrovania bolo pod prísahou vypočutých 17 svedkov a podľa ich výpovedí bolo nájdené veľké množstvo dôkazov (napríklad fotografie), ktoré výpovede podporovali. Podľa článku v International Business Times z roku 2006 mal Epstein v sídle nainštalovaný kamerový systém, ktorý sexuálne akty s dievčatami nahrával. V roku 2015 (už po verdikte) vyšiel v denníku The Guardian článok, podľa ktorého Epstein sexuálne masáže a služby neplnoletých dievčat prenajímal celebritám, ktoré vo svojom sídle hostil. FBI v tej dobe vypočula ďalších 36 dievčat, ktoré mali byť k tomuto účelu zneužité. Výsluchy navzájom potvrdili mnohé skutočnosti. Vyšetrovanie vyústilo do 53 stranového federálneho obvinenia.

Epstein si na svoju obhajobu zaplatil niekoľko elitných právnikov, ktorí dosiahli to, že prípad bol prejednávaný neverejne a dievčatá, ktoré sa stali obeťami sexuálneho zneužitia, nemohli svedčiť, pretože sa o detailoch prípadu nedozvedeli. Epstein bol nakoniec odsúdený na 18 mesiacov „väzby s pracovným povolením“ (z ktorých vykonal 13 mesiacov). Počas tejto doby prespával v prázdnom súkromnom krídle zariadenia v Palm Beach na Floride s tým, že inak bol po 6 dní v týždni na 12 hodín denne prepúšťaný na slobodu – v tomto období ho jeho súkromný vodič vozil do práce a večer späť. Epstein inak nebol nijak obmedzený, mohol cestovať po Spojených štátoch aj lietať svojím súkromným lietadlom na Panenské ostrovy. Na konci svojho podmienečného prepustenia bolo jeho meno vložené do registra sexuálnych deviantov, úroveň 3 (vysoké riziko recidivizmu).

Ku koncu roku 2025 začalo americké ministerstvo spravodlivosti odtajňovať dokumenty a fotografie spojené s jeho kauzami.

 Trestné stíhania a odsúdenie 
V roku 2008 sa Epstein na Floride priznal k obvineniu zo získavania neplnoletej osoby na prostitúciu. Na základe dohody s prokuratúrou bol odsúdený na trest odňatia slobody s miernym režimom a po jeho vykonaní sa musel zaregistrovať ako sexuálny delikvent. Táto dohoda vyvolala rozsiahlu kritiku verejnosti a médií.

V roku 2019 bol Epstein znova zatknutý federálnymi orgánmi a obvinený zo sexuálneho obchodovania s maloletými. Obvinenia sa týkali skutkov, ku ktorým malo dôjsť v New Yorku a na Floride.

 Smrť 
Epstein zomrel 10. augusta 2019 vo väzenskom zariadení Metropolitan Correctional Center v New Yorku, kde čakal na súdny proces. Jeho smrť bola oficiálne označená za samovraždu. Okolnosti úmrtia vyvolali rozsiahlu verejnú diskusiu a množstvo špekulácií, ktoré sa stali predmetom vyšetrovaní a mediálneho záujmu.

 Verejný vplyv 
Epsteinov prípad mal významný spoločenský vplyv, najmä v súvislosti s diskusiou o zodpovednosti justičných orgánov, ochrane obetí sexuálneho zneužívania a vplyve bohatstva a spoločenského postavenia na uplatňovanie spravodlivosti.

 Referencie 

 Pozri aj 
 Epsteinove spisy

 Iné projekty 

Kategória:Bankári USA
Kategória:Podnikatelia USA
Kategória:Miliardári USA
Kategória:Zločinci USA
Kategória:Členovia Demokratickej strany USA
Kategória:Osobnosti z Brooklynu
Kategória:Osobnosti z New Yorku
Kategória:Osobnosti USA židovského pôvodu
Kategória:Obete samovrážd